ตรุษจีนรัดเข็มขัด ลดจับจ่ายลง21%
ยูโอบีเผยผลสำรวจใช้จ่ายช่วงตรุษจีนลดลง 21% เหตุค่าครองชีพสูงขึ้น
28 ม.ค. 2560

โพสต์ทูเดย์ - ยูโอบีเผยผลสำรวจใช้จ่ายช่วงตรุษจีนลดลง 21% เหตุค่าครองชีพสูงขึ้น
นายมานพ อุดมเกิดมงคล นักเศรษฐศาสตร์ธนาคารยูโอบี (ไทย) เปิดเผยถึงผลการสำรวจด้านการใช้จ่ายช่วงเทศกาลตรุษจีน พบว่า ชาวไทยที่ร่วมเฉลิมฉลองเทศกาลตรุษจีนในปีนี้งบใช้จ่ายรวมที่ลดลง 21% จากเทศกาลตรุษจีนปีที่แล้ว โดยจะปรับลดงบใช้จ่ายมากที่สุด สำหรับการท่องเที่ยวลดลง 35% และการช็อปปิ้งลดลง 45% งบใช้จ่ายด้านอาหารลดลง 6% และการให้ซองอั่งเปามีการปรับลดลง 13%
ทั้งนี้ ในช่วงช่วงตรุษจีนจะมีงบประมาณใช้จ่ายประมาณ 2.94 หมื่นบาท โดยแบ่งเป็นการจ่ายซองอั่งเปาประมาณ 7,000 บาท คิดเป็น 23% ของงบประมาณทั้งหมด โดยผู้ตอบแบบสอบถามระบุจะให้เงินอั่งเปาว่า บิดามารดาของตัวเองเฉลี่ย 5,450 บาท และให้อั่งเปาบิดามารดาของคู่สมรส 3,700 บาท นอกจากนี้ใช้จ่ายเงินเป็นค่าอาหารสำหรับครอบครัว 5,300 บาท คิดเป็นครึ่งหนึ่งของงบประมาณ
นอกจากนี้ การสำรวจผู้ตอบแบบสอบถามที่ได้รับซองอั่งเปา จะนำเงินฝาก 70% นำเงินไปลงทุน 30% นำเงินไปใช้ 40% และนำเงินไปชำระหนี้สิน 17%  
“ค่าครองชีพที่ปรับสูงขึ้นเป็นสาเหตุทำให้มีงบประมาณใช้จ่ายในช่วงตรุษจีนในปีนี้ลดลง แต่ก็ถือว่าเป็นช่วงเวลาสำคัญท่ี่สมาชิกในครอบครัวอยู่รวมกัน มีการมอบอั่งเปา ซึ่งตามประเพณียังคงได้รับความสำคัญไม่ว่าเศรษฐกิจจะอยู่ในสภาวะใด” นายมานพ กล่าว